Imrobbi f'Bormla. Għalih il-belt Cospicua hija n-numru wieħed. Ħalla pajjiżna ma' familtu ta' tnax-il sena u studja f'Università fl-Istati Uniti. Illum jaħdem fil-kamp Repubblikan fix-xena politika Amerikana u huwa persuna qrib ħafna Donald Trump, tant li jakkumpanjah f'bosta okkażjonijiet u jkun viċin tiegħu ferm. Sergio Gor, ħadem fost oħrajn bħala produttur ma' FOX News, mas-Senatur Repubblikan Rand Paul u kien anki Chief of Staff tal-Finanzi fl-aħħar elezzjoni Presidenzjali ta' Trump. Jiddeskrivi lil Trump bħala persuna interessanti, ta' mingħajr kantunieri u dak li jgħidlek, jagħmlu. Lil hinn mill-iżviluppi politiċi, Sergio Gor, illum ċittadin Amerikan iżda l-Malti ma nsihx, irrakkontalna episodju leġġer li kellu ma' Trump fil-bidu tal-Presidenza. Qal, "Kien għadu kemm tela' President u stieden Senatur u lili u morna nilagħbu l-golf miegħu u dan l-Amerka għandu l-lukandi, għandu l-golf courses, ir-ristoranti. Morna golf tiegħu u xħin wasalna ħares lejja, qalli inti hekk ħa tilbes? Għedtlu hawn xi ħanut filkas nixtri xi ħaġa jien, qalli imxi. Għamel idejh fuqi u dħalna ġo dan il-ħanut, għedtlu bully mela ħa nixtri xi ħaġa. Inti hawn mistieden tiegħi. Nixtrilek jien. Għedtlu le Sur President, la ġejt, nonfoq ftit flus la qiegħed hawn. Qalli le, ħa nagħżillek jien. U trid tarah mar hemm jagħżel, u flokk u qmis, kollox, normali u vera ħadna pjaċir." B'Malti tista' tgħid perfett, Gor tkellem magħna dwar il-fatt li għalkemm sezzjonijiet fil-midja jpinġu lil Trump bħala persuna mhux daqstant paċifista, waqt il-Presidenza tiegħu rnexxielu jagħmel dak li ħaddieħor qatt ma rnexxielu jagħmel. Spjega, "Trump businessman, jiġifieri jrid jasal minn punt A sa punt B. Meta qalulu ma tistax tmur tmexxi l-mexxej tal-Korea ta' Fuq, qalilhom x'jiġifieri ma nistax immur inkellem lill-mexxej tal-Korea ta' Fuq? Qabad u mar. Issa Presidenti oħrajn, snin twal jippreparaw, jiddiskutu, Trump mil-lum sal-għada, fuq l-ajruplan, fuq l-Air Force One u għall-Korea ta' Fuq. Issa rranġa kollox? Il-mistoqsija għadha miftuħa. Pero f'dawk l-erba' snin li għamel bħala President, il-Koreani ta' Fuq waqfu t-testijiet tal-bombi. Qabel, kull ħmistax test ta' bomba u issa erġajna bdejna bihom. Jiġifieri dawk l-erba' snin, kellna naqra kwiet." Sergio Gor, li sa issa għadu viċin Donald Trump, qed jaħdem għall-elezzjoni f'nofs il-Presidenza ta' Joe Biden, li teleġġi r-rappreżentanti fil-Kungress Amerikan, jiġifieri fil-Kamra tar-Rappreżentanti u fis-Senat. Saħaq magħna li sa issa l-opinjoni pubblika għandha xejra pożittiva għall-kamp Repubblikan. Min-naħa l-oħra tkellem ukoll fuq ix-xena politika Maltija u l-mexxejja ta' dan il-pajjiż, anki waqt pandemija. Qal, "Li nista' ngħid, mhux posti biex nindaħal pero kemm il-Prim Ministru li għandkom issa u kemm il-Prim Ministru li kellkom qabel, il-ġid li għamlu f'Malta tarah. Kont ma' sħabi, dak għandu dgħajsa, dak għandu mutur, dak għandu penthouse. Malta tant avvanzat, issa jien tlaqt fl-1999, jiġifieri fuq għoxrin sena, f'dawn l-aħħar għoxrin sena inkredibbli x'sar hawn Malta."